Document ID: 32003D0294

Komission päätös,
tehty 11 joulukuuta 2002,
Madeiran vapaa-aluetta koskevasta rahoitus- ja verotukiohjelmasta, jota Portugali on soveltanut 1 päivästä tammikuuta 31 päivään joulukuuta 2000
(tiedoksiannettu numerolla K(2002) 4825)
(Ainoastaan portugalinkielinen teksti on todistusvoimainen)
(ETA:n kannalta merkityksellinen teksti)
(2003/294/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan,
ottaa huomioon sopimuksen Euroopan talousalueesta ja erityisesti sen 62 artiklan 1 kohdan a alakohdan,
on edellä mainittujen artiklojen mukaisesti kehottanut asianomaisia osapuolia esittämään huomatuksensa(1) ja ottaa huomioon nämä huomautukset,
sekä katsoo seuraavaa:
I MENETTELY
(1) Antaessaan alueellisia valtiontukia koskevat suuntaviivat(2) komissio katsoi EY:n perustamissopimuksen 88 artiklan 1 kohdan nojalla, että yhteismarkkinoiden asteittainen kehittäminen ja toiminta edellyttävät, että jäsenvaltiot tarkistavat aluetukiohjelmansa, jotka ovat olleet voimassa ennen kyseisten suuntaviivojen antamista. Tällä pyrittiin siihen, että kaikilla jäsenvaltioilla olisi 1 päivästä tammikuuta 2000 alkaen läpinäkyvä ja tasapuolinen aluetukijärjestelmä, joka noudattaa suuntaviivojen määräyksiä kokonaisuudessaan. Komissio lähetti Portugalin viranomaisille 24 päivänä helmikuuta 1998 päivätyn kirjeen SG(98) D/1684. Siinä ehdotettiin perustamissopimuksen 88 artiklan 1 kohdan mukaisina aiheellisina toimenpiteinä, että viranomaiset muuttavat kaikki 1 päivänä tammikuuta 2000 voimassa olevat aluetukiohjelmat siten, että ohjelmat ovat mainittujen suuntaviivojen määräysten mukaisia kyseisestä päivästä alkaen.
(2) Portugalin viranomaiset pyysivät 21 päivänä huhtikuuta 1998 päivätyllä ja samana päivänä komissiossa saapuneeksi kirjatulla pysyvän edustustonsa kirjeellä nro 327 kahden viikon lisäaikaa huomautusten esittämiseen ehdotetuista aiheellisista toimenpiteistä. Portugalin viranomaiset lähettivät komissiolle pysyvän edustustonsa välityksellä 4 päivänä kesäkuuta 1998 päivätyn kirjeen nro 409 ja 10 päivänä kesäkuuta 1998 päivätyn kirjeen nro 423. Kirjeet kirjattiin komissiossa saapuneiksi 10 päivänä kesäkuuta 1998 ja 12 päivänä kesäkuuta 1998. Kirjeillä viranomaiset toimittivat Portugalin ulkoministerin 29 päivänä toukokuuta 1998 päivätyn kirjeen, jossa todettiin viranomaisten olevan komission kanssa yhtä mieltä aluetukia koskevien komission toimenpiteiden perusperiaatteista ja joka sisälsi huomautuksia alueellisia valtiontukia koskevista suuntaviivoista. Ulkoministerin kirjeestä ei käynyt selkeästi ilmi, hyväksyivätkö Portugalin viranomaiset kyseiset ehdotukset aiheellisiksi toimenpiteiksi, joten komissio pyysi Portugalin viranomaisia vahvistamaan hyväksynnän 18 päivänä kesäkuuta 1998 päivätyllä kirjeellä D/52552 Portugalin pysyvälle edustustolle ja 23 päivänä heinäkuuta 1998 päivätyllä kirjeellä D/53161 Portugalin ulkoministerille.
(3) Portugalin viranomaiset toimittivat Portugalin pysyvän edustuston 2 päivänä syyskuuta 1998 päivätyllä ja komissioon 7 päivänä syyskuuta 1998 saapuneeksi kirjatulla kirjeellä nro 629 Portugalin ulkoministerin 20 päivänä elokuuta 1998 päivätyn kirjeen, jonka mukaan Madeiran vapaa-aluetta koskevan rahoitus- ja verotukiohjelman(3) voimassaolo päättyi 31 päivänä joulukuuta 2000. Ohjelma kuului siis aluetukea koskevien aiheellisten toimenpiteiden soveltamisalaan. Komission yksiköt ilmoittivat Portugalin pysyvälle edustustolle osoitetulla 29 päivänä syyskuuta 1998 päivätyllä kirjeellä D/53951, että kyseisen ulkoministerin kirjeen perusteella viranomaisten katsottiin vahvistaneen hyväksyntänsä ehdotetuille aiheellisille toimenpiteille. Samalla komission yksiköt pyysivät Portugalin viranomaisia joko rajoittamaan Madeiran vapaa-aluetta koskevan rahoitus- ja verotukiohjelman voimassaolon 31 päivään joulukuuta 1999 tai ilmoittamaan komissiolle, mitä muutoksia tukiohjelmaan aiottiin tehdä, jotta se vastaisi suuntaviivojen määräyksiä 1 päivästä tammikuuta 2000.
(4) Huolimatta monista asiaa koskevista yhteydenotoista komission ja Portugalin viranomaisten välillä(4) komissiolle ei toimitettu tietoja, joiden perusteella se olisi voinut katsoa, että Portugalin viranomaiset olivat toteuttaneet kaikki tarvittavat muutokset varmistaakseen, että ohjelma oli alueellisia valtiontukia koskevissa suuntaviivoissa määrättyjen edellytysten mukainen 1 päivästä tammikuuta 2000. Näistä syistä ja koska Portugalin viranomaisten oletettiin hyväksyneen aiheelliset toimenpiteet, kyseessä oleva ohjelma kirjattiin ilmoittamattomien tukien rekisteriin numerolla NN 60/2000.
(5) Komissio ilmoitti Portugalille 17 päivänä heinäkuuta 2000 päivätyllä kirjeellä SG(2000) D/105022, että tarkasteltuaan perustamissopimuksen 88 artiklan 1 kohdan mukaisten aluetukia koskevien aiheellisten toimenpiteiden yhteydessä Portugalin viranomaisten toimittamia tietoja Madeiran vapaa-aluetta koskevasta rahoitus- ja verotukiohjelmasta, se oli päättänyt aloittaa perustamissopimuksen 88 artiklan 2 kohdan mukaisen menettelyn, joka koski tukiohjelman soveltamista 1 päivän tammikuuta ja 31 päivän joulukuuta 2000 välisenä aikana. Samalla komissio pyysi Portugalia esittämään huomautuksensa ja toimittamaan kaikki kyseisen tuen arvioinnin kannalta merkitykselliset tiedot kuukauden kuluessa edellä mainitun kirjeen vastaanottamisesta.
(6) Komission päätös muodollisen tutkintamenettelyn aloittamisesta julkaistiin Euroopan yhteisöjen virallisessa lehdessä(5). Asianomaisia osapuolia pyydettiin esittämään huomautuksensa komissiolle kuukauden kuluessa julkaisupäivästä.
(7) Portugalin viranomaiset pyysivät pysyvän edustustonsa 11 päivänä elokuuta 2000 päivätyllä kirjeellä nro 860 ja 16 päivänä elokuuta 2000 päivätyllä kirjeellä nro 867, jotka kirjattiin komissiossa saapuneiksi 11 päivänä elokuuta 2000 ja 17 päivänä elokuuta 2000, lisäaikaa huomautustensa esittämiseen perustamissopimuksen 88 artiklan 2 kohdan mukaisessa menettelyssä. Komission yksiköt myönsivät tämän lisäajan Portugalin viranomaisille 31 päivänä elokuuta 2000 päivätyllä kirjeellään D/54485, joka oli osoitettu Portugalin pysyvälle edustustolle. Portugalin viranomaiset toimittivat huomautuksensa komissiolle 18 päivänä syyskuuta 2000 päivätyllä pysyvän edustustonsa kirjeellä nro 932, joka kirjattiin komissiossa saapuneeksi 19 päivänä syyskuuta 2000.
(8) Komissio sai huomautuksia myös 16 asianomaiselta osapuolelta. Komissio toimitti Portugalin viranomaisille nämä huomautukset pysyvälle edustustolle osoitetuilla, 4 päivänä joulukuuta 2000 päivätyllä kirjeellä D/56003 ja 6 päivänä joulukuuta 2000 päivätyllä kirjeellä D/56048 ja antoi viranomaisille mahdollisuuden esittää huomautuksensa. Huomautukset toimitettiin 10 päivänä tammikuuta 2001 päivätyllä Portugalin pysyvän edustuston kirjeellä nro 82, joka kirjattiin komissiossa saapuneeksi 12 päivänä tammikuuta 2001.
II KUVAUS TOIMENPITEESTÄ, JOTA KOSKEVAN MENETTELYN KOMISSIO ON ALOITTANUT
(9) Madeiran vapaa-aluetta koskevasta rahoitus- ja verotukiohjelmasta tehdyn viimeisimmän komission päätöksen(6) mukaan verotukia voidaan myöntää teollisuus-, rahoitus- ja palveluyrityksille sekä alusrekisteriin kirjatuille yhteisöille, jotka ovat sijoittauttuneet vapaa-alueelle viimeistään 31 päivänä joulukuuta 2000. Nämä yritykset vapautetaan täydellisesti välittömästä verotuksesta vuoden 2011 loppuun, josta alkaen vapautus muuttuu osittaiseksi (ne siirtyvät kiinteistöveron ja tuloveron piiriin, jotka muodostavat myös pääosan niiden verorasituksesta).
(10) Annettuaan alueellisia valtiontukia koskevat suuntaviivat komissio ehdotti kaikille jäsenvaltiolle perustamissopimuksen 88 artiklan 1 kohdan mukaisina aiheellisina toimenpiteinä 24 päivänä helmikuuta 1998 päivätyllä kirjeellä, että jäsenvaltiot muuttavat kaikki aluetukiohjelmat, jotka ovat voimassa 1 päivänä tammikuuta 2000, saattaakseen ohjelmat mainittujen suuntaviivojen määräysten mukaisiksi kyseisestä päivästä alkaen. Suuntaviivojen mukaan yritysten juoksevien kustannusten alentamiseen tarkoitetut aluetuet (toimintatuet) ovat periaatteessa kiellettyjä. Poikkeuksellisesti tämäntyyppisiä tukia voidaan kuitenkin sallia alueilla, joihin sovelletaan EY:n perustamissopimuksen 87 artiklan 3 kohdan a alakohdan poikkeusta "edellyttäen, että tuki edistää alueellista kehitystä, myöntäminen on perusteltua tuen laadun vuoksi ja että tuen taso on suhteessa niihin haittoihin, joita sillä pyritään lievittämään" (suuntaviivojen 4.15 kohta). Tämän lisäksi suuntaviivoissa täsmennetään, että "lukuun ottamatta 4.16 kohdassa mainittuja tapauksia" (kuljetustuki syrjäisimmillä alueilla ja harvaanasutuilla alueilla) "toimintatuen on oltava ajallisesti rajoitettua ja alenevaa" (4.17 kohta).
(11) Ottaessaan kantaa Madeiran vapaa-aluetta koskevaan rahoitus- ja verotukiohjelmaan komissio totesi, että lukuun ottamatta tonttien ja rakennusten ostoon liittyviä verovapauksia Portugalin viranomaisten myöntämät verotuet olivat toimintatukea, jota voitiin myöntää pitkän aikaa tai jopa kokonaan ilman aikarajaa. Koska Madeiran alueeseen sovelletaan myös vuosina 2000-2006 perustamissopimuksen 87 artiklan 3 kohdan a alakohdan poikkeusta, Portugalin viranomaisilla on velvollisuus noudattaa suuntaviivoissa tältä osin vahvistettuja edellytyksiä soveltaessaan tätä ohjelmaa ja myöntäessään tukia yrityksille, jotka sijoittautuivat kyseiselle vapaa-alueelle 1 päivän tammikuuta ja 31 päivän joulukuuta 2000 välisenä aikana.
(12) Tavallisesti kun kysymys on vain joistakin alueellisista ja/tai merkitykseltään vähäisistä veroista saatavasta edusta, Portugalin viranomaiset eivät ole juuri vastustaneet tuen voimassaolon rajoittamista. Kun sen sijaan tarkastellaan verotuksellisten toimintatukien alenevuutta sekä tuen suhteuttamista alueellisiin haittoihin, joita sillä pyritään tasapainottamaan, Portugalin viranomaiset katsovat, että Madeiran vapaa-aluetta koskevan rahoitus- ja verotukiohjelman soveltamissääntöjä pitäisi Madeiran alueen yhteiskunnallis-taloudellisen tilanteen kehityksen perusteella tarkistaa vain sovittaessa kaikkien 1 päivän tammikuuta 2000 ja 31 päivän joulukuuta 2006 välisenä aikana myönnettävien tukien yleisestä hyväksymisestä.
(13) Komissio toteaa tästä ensinnäkin, että viimeisimmän asiaa koskevan komission päätöksen(7) mukaan Madeiran vapaa-aluetta koskeva rahoitus- ja verotukiohjelma on päättynyt 31 päivänä joulukuuta 2000. Näin ollen ohjelma kuului aluetukia koskevien aiheellisten toimenpiteiden soveltamisalaan ainoastaan vuonna 2000. Mahdollisista vuosia 2001-2006 koskevista soveltamissäännöistä on vielä ilmoitettava komissiolle ja sen on hyväksyttävä ne. Portugali ei ole tehnyt uutta ilmoitusta kaudelle 2000-2006, joten nämä asiat on käsiteltävä toisistaan erillisinä. Näin ollen ainoa Portugalin viranomaisten suunnittelema muutos tuen myöntämisehtoihin vuonna 2000 oli se, että vapaa-alueelle sijoittuvien uusien yritysten määrä rajoitettiin enintään 20 prosenttiin alueella edeltävänä vuonna toimineiden vastaavien yritysten kokonaismäärästä. Portugalin viranomaisten ehdotus ei siten näytä varmistavan, että ohjelma saatetaan suuntaviivojen määräysten mukaiseksi.
(14) Komissio toteaa tässä yhteydessä myös, että vaikka se olikin jo ilmoittanut(8) aikovansa muuttaa kyseisiä suuntaviivoja salliakseen toimintatuet, jotka eivät ole alenevia eivätkä määräaikaisia, aluetukikelpoisilla syrjäisimmillä alueilla, kun tuilla pyritään alentamaan perustamissopimuksen 299 artiklan 2 kohdassa tarkoitetuista haitoista taloudellisen toiminnan harjoittamiselle aiheutuvia lisäkustannuksia, ainoat määräaikaisuutta ja alenevuutta koskeviin periaatteisiin myönnetyt poikkeukset liittyivät tukiin, joiden tarkoituksena on pelkästään korvata ylimääräiset kuljetuskustannukset syrjäisimmillä ja harvaanasutuilla alueilla.
III PORTUGALIN VIRANOMAISTEN ESITTÄMÄT HUOMAUTUKSET
(15) Portugalin viranomaisten muodollisessa tutkintamenettelyssä esittämissä huomautuksissa kyseenalaistetaan ennen muuta se, onko menettelyn aloittamista koskevan päätöksen tekeminen ollut perusteltua. Portugalin viranomaiset toteavat etenkin, että Portugali ei ole missään vaiheessa hyväksynyt alueellisia valtiontukia koskevia suuntaviivoja eikä komission siinä yhteydessä esittämiä aiheellisia toimenpiteitä. Koska Portugalin viranomaisten mukaan hyväksyntään ei siis ole viitattu missään komissiolle toimitetussa asiakirjassa, komissiolla ei ole perusteita katsoa Madeiran vapaa-aluetta koskevan rahoitus- ja verotukiohjelman mukaisesti 1 päivän tammikuuta ja 31 päivän joulukuuta 2000 välisenä aikana myönnettyjä tukia sääntöjenvastaisiksi ja mahdollisesti takaisinperittäviksi.
(16) Lisäksi Portugalin viranomaiset katsovat, että menettelyn aloittaminen olisi liioiteltua ja perusteetonta pääasiassa seuraavista syistä:
- Ainakin Amsterdamin sopimuksen voimaantulosta alkaen komission on pitänyt suosia syrjäisimpiä alueita. Aloittamalla 88 artiklan 2 kohdan mukaisen menettelyn komissio jätti noudattamatta velvoitteen, varsinkin kun se itse piti tarpeellisena muuttaa jälkikäteen alueellisia valtiontukia koskevia suuntaviivoja(9), jotta se olisi voinut ottaa täysimääräisesti huomioon uuden 299 artiklan 2 kohdan.
- Madeiran vapaa-aluetta koskevaan rahoitus- ja verotukiohjelmaan sovellettu lähestymistapa johtaa epätasapuoliseen kohteluun muihin tapauksiin ja/tai alueisiin verrattuna. Portugalin viranomaiset katsovat etenkin, että irlantilaiseen International Financial Service Center -tukiohjelmaan on sovellettu suhteellisen joustavia siirtymäehtoja (phasing out)(10). Komission yksiköt ovat sen sijaan kieltäytyneet kaikista kompromissiratkaisuista Madeiran vapaa-alueen osalta.
(17) Näiden huomautusten perusteella Portugalin viranomaiset katsovat, että komission olisi lopetettava menettely päätöksellä, jossa vahvistettaisiin hyväksyntä ohjelman jatkamiselle 31 päivään joulukuuta 2000 samoin ehdoin kuin vuonna 1995(11).
IV ASIANOMAISTEN OSAPUOLTEN JA PORTUGALIN VIRANOMAISTEN HUOMAUTUKSET
(18) Komissio sai huomautuksia pääasiassa Madeiran vapaa-aluetta koskevan verotus- ja rahoitustukiohjelman suorilta tai välillisiltä tuensaajilta. Vaikka huomautuksia tehtiin melko paljon, niiden sisältö ei ollut kovin merkityksellinen kyseisen ohjelman arvioinnin kannalta. Niissä valitettiin yleensä menettelyn aloittamisesta ja pyydettiin komissiota pidättäytymään päätöksistä, jotka voisivat haitata vapaa-alueen moitteetonta toimintaa. Näin ollen asianomaiset osapuolet eivät näytä jakavan epäilyjä, jotka komissio esitti menettelyä aloittaessaan (tämä oli muuten ainoa seikka, jota Portugalin viranomaiset korostivat pysyvän edustustonsa 10 päivänä tammikuuta 2001 päivätyssä kirjeessä nro 82, jossa tarkasteltiin asianomaisten osapuolten huomautuksia).
V ARVIOINTI
(19) Komissio on tarkastellut sekä Portugalin viranomaisten että asianomaisten osapuolten kyseisen muodollisen tutkintamenettelyn aikana esittämät huomautukset.
(20) Kun tarkastellaan kysymystä siitä, että alueellisia valtiontukia koskevia aiheellisia toimenpiteitä ei ollut mahdollisesti hyväksytty, komissio korostaa erityisesti, että niiden 28 kuukauden aikana, jotka kuluivat 24 päivänä helmikuuta 1998 päivätyn kirjeen SG(98) D/1684 lähettämisestä, jossa aluetukia koskevia aiheellisia toimenpiteitä ehdotettiin, muodollisen tutkintamenettelyn aloittamista koskevan päätöksen tekemiseen Madeiran vapaa-aluetta koskevan rahoitus- ja verotukiohjelman soveltamisesta vuonna 2000 (päätös tehtiin 28 päivänä kesäkuuta 2000), Portugalin viranomaiset eivät ilmoittaneet komissiolle, etteivät ne hyväksy kyseisiä toimenpiteitä. Sitä vastoin Portugalin viranomaiset antoivat aina ymmärtää sekä asiaa koskevissa Portugalin pysyvän edustuston kirjeissä että kahdenvälisissä tapaamisissa, että ne olivat valmiita toimimaan täydessä yhteistyössä komission kanssa kyseiseen ohjelmaan tarvittavien muutosten kartoittamiseksi ja sen varmistamiseksi, että ohjelma saatettaisiin suuntaviivojen mukaiseksi. Viranomaiset olivat täysin tietoisia siitä, että komissio katsoi niiden hyväksyneen aiheelliset toimenpiteet.
(21) Edellä esitetystä huolimatta komission on kuitenkin todettava, että Portugalin viranomaiset eivät ole missään vaiheessa ilmoittaneet sille suoraan hyväksyvänsä ehdoitta 24 päivänä helmikuuta 1998 päivätyssä kirjeessä ehdotetut aiheelliset toimenpiteet. Näin ollen komissio ei voi kumota Portugalin viranomaisten muodollisessa tutkintamenettelyssä esittämiä huomautuksia, joiden mukaan tällaista hyväksyntää ei ole missään vaiheessa annettu. Näistä syistä voidaan todeta aiheettomaksi menettely, joka aloitettiin Portugalin jättäessä toteuttamatta aiheelliset toimenpiteet, joita komissio ehdotti sovellettavaksi Madeiran vapaa-aluetta koskevaan rahoitus- ja verotukiohjelmaan 1 päivän tammikuuta ja 31 päivän joulukuuta 2000 välisenä aikana.
(22) Komissio toteaa lisäksi, että Madeiran vapaa-aluetta koskevan tukiohjelman voimassaolo päättyi 31 päivänä joulukuuta 2000. Näin ollen aiheettomiksi voidaan todeta myös komission esittämät kannat sekä Portugalin viranomaisten että asianomaisten osapuolten esittämiin huomautuksiin.
VI PÄÄTELMÄT
(23) Edellä esitetyn perusteella komissio katsoo, että perustamissopimuksen 88 artiklan 2 kohdan mukaisesti aloitettu menettely, joka liittyi Madeiran vapaa-alueetta koskevaan rahoitus- ja verotukiohjelman soveltamiseen 1 päivän tammikuuta ja 31 päivän joulukuuta 2000 välisenä aikana, on aiheeton. Komissio pitää kuitenkin valitettavana sitä, että Portugalin viranomaiset eivät ilmoittaneet sille ajoissa, etteivät ne hyväksy perustamissopimuksen 88 artiklan 1 kohdan mukaisia aluetukia koskevia aiheellisia toimenpiteitä, toisin kuin 88 artiklan 1 kohdasta johtuva vilpittömän yhteistyön periaate olisi antanut odottaa,
ON TEHNYT TÄMÄN PÄÄTÖKSEN:
1 artikla
Muodollinen tutkintamenettely, joka liittyy Madeiran vapaa-aluetta koskevaan rahoitus- ja verotukiohjelmaan, jota Portugali on soveltanut 1 päivästä tammikuuta 31 päivään joulukuuta 2000, on päätetty lopettaa aiheettomana.
2 artikla
Tämä päätös on osoitettu Portugalin tasavallalle.
Tehty Brysselissä 11 joulukuuta 2002.

Labels: 2
4
19
5
3
18